遊涪州北巖
作者：程公許
朝代：宋

paragraphs: 恭惟同出自，斯文其在茲。
白衣帝王師，古聞今所疑。
慘澹涪江濱，烟雨寒無炊。
一編洗心易，後學之蓍龜。
學禪譙夫子，窺牆胡不麾。
茲道貫三極，何曾限籓籬。
柱史接武來，相望幾何時。
舊隠勤汛掃，大書挺雄奇。
江山著羈臣，千古同一悲。
渠自氣浩然，何成復何虧。
高堂儼遺像，寶墨鎸豐碑。
往者不可作，搔首空涕洟。
蕭蕭北巖松，悠悠我之思。